Foto: Octav Ganea/ Inquam Photos

Jos măștile! Programul alternativ de guvernare intră în linie dreaptă. În timp ce poporul așteaptă să-i pice bunăstarea în cioc, începând cu luna februarie, în Grădina Maicii Domnului, Domnul Dragnea își aranjează propria bunăstare chiar de azi.

Ați auzit în ultimii 3 ani de Victor Ciorbea? N-aveați de unde. Omul acesta este o umbră. Ocupă funcția de Avocat al Poporului, instituție menită să-i apere pe cetățeni de abuzurile administrației de stat. Câți dintre dvs. v-ați simțit apărați vreodată de acest domn? Câți dintre cetățenii acestei țări știu că este o instituție care-i protejează atunci când drepturile și libertățile lor sunt încălcate?

Nu știu ce a apărat dl. Ciorbea în mandatul său, dar iată-l acum în acțiune. „De mâine încolo vorbim, dragilor”, ne-a promis ieri dl. Ciorbea ieșit brusc din adormire. Azi intenționează să atace la Curtea Constituțională articolul din Legea 90/2001 care-i interzice unui condamnat penal să facă parte din Guvern.

Chiar și cu binecunoscuta sa lentoare, mult trebuie să fi rumegat dl. Ciorbea această lege veche de 16 ani, ca să descopere de abia acum că dă semne de neconstituționalitate. O va trimite spre judecată la CCR, instituție condusă de Valer Dorneanu. Același Valer Dorneanu care semnase legea de bună în 2001, din calitatea sa de șef al Camerei deputaților.

Toate aceste mișcări nu servesc cetățenilor, ci Cetățeanului. Victor Ciorbea nu este Avocatul Poporului, ci Avocatul Lui. Scula Lui. A Lui Liviu Dragnea, infractor condamnat definitiv de Justiția din România la doi ani cu suspendare într-un prim dosar. El, Liviu Dragnea, urmărit penal în al doilea dosar, care i-ar putea aduce, Doamne ferește, o condamnare cu executare, are nevoie de o resetare urgentă a Justiției din România. O Justiție în folosul Cetățeanului, după cum frumos se zice de câteva seri la televiziunile Partidului, este prioritatea zero în programul alternativ de guvernare. Eliminarea interdicției Condamnatului să devină premier (schimbarea Legii 90, operațiune pornită de dl. Victor Ciorbea) și golirea pușcăriilor (o discuție despre legea grațierii și amnistiei „este de bun augur”, a anunțat ieri proaspătul ministru al Justiției, Florin Iordache) sunt primele proiecte concrete anunțate de noua putere. Ce va urma? Putem bănui: carotarea DNA, punerea pe butuci a agenției care recuperează banii furați în acte de corupție, reîntoarcerea la epoca Rodica Stănoiu, când dosarele se făceau și se țineau în sertarele din Kiseleff.

În România s-au tot dat legi cu dedicație, legi pentru clientela politică, legi pentru partid etc. Dacă Legea 90 va fi schimbată, va fi prima Lege a Lui. Epoca Adrian Năstase ni se va părea o culme a democrației față de ceea ce vom trăi.

PS. Sebi, hai acasă, că se răcește amnistia!